CELEX: 62017TN0827
Language: sk
Date: 2017-12-27 00:00:00
Title: Vec T-827/17: Žaloba podaná 27. decembra 2017 – Aeris Invest/ECB

19.2.2018   
            
            
               SK
            
            
               Úradný vestník Európskej únie
            
            
               C 63/18
            
         Žaloba podaná 27. decembra 2017 – Aeris Invest/ECB
   (Vec T-827/17)
   (2018/C 063/24)
   Jazyk konania: španielčina
   
      Účastníci konania
   
   
      Žalobkyňa: Aeris Invest Sàrl (Luxemburg, Luxembursko) (v zastúpení: R. Vallina Hoset, A. Sellés Marco, C. Iglesias Megías a A. Lois Perreau de Pinninck, advokáti)
   
      Žalovaná: Európska centrálna banka
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutia Európskej centrálnej banky LS/MD/17/405, LS/PT/17/406 a LS/MD/17/419 zo 7. novembra 2017 a
            
         
               —
            
            
               zaviazal Európsku centrálnu banku na náhradu trov konania.
            
         
      Dôvody a hlavné tvrdenia
   
   V súlade s ustanoveniami článku 263 ZFEÚ a článku 8 ods. 3 rozhodnutia európskej centrálnej banky zo 4. marca 2004 o prístupe verejnosti k dokumentom Európskej centrálnej banky (ECB/2004/3) sa predmetnou žalobou požaduje zrušenie rozhodnutí Európskej centrálnej banky LS/MD/17/405, LS/PT/17/406 a LS/MD/17/419 zo 7. novembra 2017 týkajúcich sa žiadostí o prístupu k dokumentom Európskej centrálnej banky.
   Na podporu svojej žaloby žalobkyňa uvádza štyri žalobné dôvody.
   
               1.
            
            
               Prvý žalobný dôvod: Rozhodnutia LS/MD/17/405, LS/PT/17/406 a LS/MD/17/419 porušujú článok 4 ods. 1 písm. c) Rozhodnutia o prístupe, keďže žalobkyni odopierajú prístup k informáciám s odôvodnením, že na dokumenty sa úplne alebo čiastočne vzťahuje všeobecná domnienka odopretia prístupu, keďže ide o dôverné dokumenty podliehajúce obchodnému tajomstvu uplatniteľnému na inštitúcie.
            
         
               2.
            
            
               Druhý žalobný dôvod: Rozhodnutie LS/PT/17/406 porušuje článok 4 ods. 1 písm. a) druhú a šiestu zarážku Rozhodnutia o prístupe, keďže konštatuje, že zverejnenie použitia ELA (emergency liquidity assistance) bankou Banco Popular v dňoch predchádzajúcich riešeniu jej krízovej situácie, ako aj informácie o jej likvidite a pomeru kapitálu by mohli špecificky a skutočne oslabiť efektívnosť menovej politiky a finančnú stabilitu Únie alebo členského štátu.
            
         
               3.
            
            
               Tretí žalobný dôvod: Rozhodnutia LS/PT/17/406 a LS/MD/17/419 porušujú článok 4 ods. 2 prvú zarážku Rozhodnutia o prístupe, keďže konštatujú, že vyžiadané dokumenty a informácie sú obchodne citlivé a že môžu porušiť ochranu obchodných záujmov Banco Popular a Banco Santander.
            
         
               4.
            
            
               Štvrtý žalobný dôvod: Európska centrálna banka porušila článok 47 Charty základných práv Európskej únie tým, že žalobkyni odoprela prístup k dokumentom, o ktoré sa táto inštitúcia opierala pri vyhlásení krízovej situácie Banco Popular.